অথচ অন্য বাস্তবটি হলো, স্বাধীনতার জন্য দেশের উন্নতির জন্য সেসময় বিপুল আলোড়ন তৈরি হয়েছিল। ছাত্রসমাজসহ সমাজের বিভিন্ন অংশে বিরাট তাড়না ছিল জাতিগঠনের, তা সঠিক আন্দোলনের আকার না পেয়ে জাসদের বিকারে ভেসে গেছে। অথচ দেশগঠনে না মুক্তিযোদ্ধাদের, না ছাত্রতরুণদের কাউকেই ডাকা হয়নি। সব আবার চলে গিয়েছিল দলের লোকের হাতে। এবং দলটি উচ্ছেদ হলে পুরনো শত্রুরা আবার জেঁকে বসেছিল। যেকোনো বিপ্লব, বিদ্রোহ জয়ী হওয়ার পর তার ভেতরে দুটি শক্তি মুখোমুখি হয়। একটি পরিবর্তনকে আরো এগিয়ে নিতে চায়, প্রতিশ্রুতি রাখতে চায়। আরেকটি চায়, নতুন অর্জিত অবস্থানকে কায়েমি করে পরিবর্তনের গতিকে থামিয়ে দিতে। বাংলাদেশে বাহাত্তরে প্রতিক্রিয়ার ধারাটিই জয়ী হয়েছিল। এবং সেই ধারা তার জনককেই খেয়ে ফেলল ৭৫-এ। এই প্রতিক্রিয়ার ধারাই একাত্তরের সামান্য যা রক্ষাকবচ ছিল, শেখ মুজিবকে হত্যার মধ্যে দিয়ে তার সবকে ভাসিয়ে নিয়ে একাত্তরের আগের থেকে খারাপ জায়গায় দেশকে নিয়ে যায়। বিএনপি-র আবির্ভাব একাত্তরে পরাজিত এবং আ. লীগের রক্ষণশীল ধারার মিলিত ফসল। এরা সবাই মিলে তিরিশ লাখ মানুষের মৃত্যু, আড়াই লাখ নারীর চরম যৌনদাসত্বের জীবনকে উপেক্ষা করে মসনদ আঁকড়ে ছিল। তারা চলতে পেরেছিল। কিন্তু ওই নারীরা কিংবা শহীদ পরিবারগুলো কি চলতে পেরেছিল? তারা পারেনি, তারা শেষ হয়ে গেছে। এই শেষ হয়ে যাওয়াকে অনিবার্য বলে মেনে নিতে হবে? এর সমালোচনায় কোনো প্রশ্ন তোলা যাবে না? সেই প্রশ্ন নীলিমা ইব্রাহিমও কিন্তু তুলেছিলেন: